Stavridis o Rusiji, SAD, EU i Zapadnom Balkanu
SAD i Rusija i dalje sarađuju po nekim važnim međunarodnim bezbednosnim pitanjima, ali ozbiljna razmimoilaženja ostaju, kaže bivši glavno-komandujući NATO-a, admiral Džejms Stavridis.
U razgovoru sa Glas Amerike, Stavridis se osvrnuo i na napetosti u vezi ukrajinske krize. "Smatram da su sadašnji američko-ruski odnosi teški i problematični zbog postupaka Rusije u Ukrajini, a naročito na Krimu. I dalje održavamo saradnju na raznim poljima, kao na primer u Avganistanu, u borbi protiv terorizma i piratstva na moru, kao i u borbi protiv trgovine drogom. Međutim, pored Ukrajine ne slažemo se po pitanju Gruzije, postoje nesuglasice u nekim aspektima protiv odbrane od balističkih raketa. Ukratko odnosi su nestabilni i na najnižem nivou u proteklih pet godina. Lično se nadam da ćemo doći do rešenja pomoću sprovođenja dogovora iz Minska. To bi moglo da dovede do normalizacije odnosa Moskve i Vašingtona.“ Upitan da oceni odnose između Rusije i Evrope, Stavridis je rekao: "Neophodno je da Rusija promeni svoje ponašanje, kako bi se vratili strategiji koja bi omogućila njeno integrisanje sa Evropom. Rusija je u osnovi evropska zemlja, ali njeno trenutno ponašanje je otuđuje od toga. Dakle, strategija bi trebalo da obezbedi ponovno angažovanje sa Rusijom u pozitivnom smeru, kako se ne bi vraćali u 'hladni rat'. Međutim, trenutno Rusija sa svojim potezima to znatno otežava.“ Ruski uticaj koji se širi u balkanskim zemljama, kao što je Srbija, takođe zabrinjava, dodaje Stavridis. "Ruski upliv u regionu, posebno u Srbiji je povećan i zabrinjava. Moskva u tome uspeva uglavnom zbog nesuglasica koje postoje između Putinove Rusije i NATO-a. Nisu sve balkanske zemlje članice Severnoatlantskog saveza. U onima koje nisu, Rusija je prilično uticajna. U tako nestabilnom regionu sve to podstiče dalje napetosti." Incident na komemoraciji u Srebrenici, znak je nazadovanja prilika na Zapadnom Balkanu, smatra Stavridis. "Pogoršanje nije dramatično, ali očito ne napreduju. Doslovno kamenovanja srpskog premijera Vučića u Srebrenici ukazuje na dugotrajnost napetosti u regionu, koje se preko noći mogu ukloniti. Smatram da je izuzetno važno da Evropska unija i SAD ostanu angažovane na Balkanu, kako bi se išlo napred, a ne nazad u prošlost."